钦定古今图书集成/明伦汇编/官常典/第727卷 > 陈龙复
## 钦定古今图书集成/明伦汇编/官常典/第727卷 > 陈龙复

按《广东通志》：“龙复，字本叔，泉南安老儒也。与天祥同
举进士，历仕州县有声。德祐初，退居家食。至天祥军
南剑时，始辟为督府参议，兼行太府少卿，福建提刑。
是时天祥幕下多名士，龙复独以持重老成见推俦
辈，天祥每咨问焉。后奉檄如漳潮计事，再会天祥于
循梅日。寻分司潮阳，号召诸路，四方豪杰，翕然向应”，
天祥由是得入潮，为讨贼之举。至则粮糗已具，乡兵
多练习水战，天祥赖之。未几，移屯海丰，龙复又从至
五城，为北骑追及，遇害。时年七十有三。